
Fenntartható vállalatok összehasonlító elemzése

Kulcsszavak: környezet; társadalom; vállalatirányítás; FFC; befektetések
A fenntarthatóság a 21. századi társadalom egyik kulcsfontosságú kérdésévé nőtte ki magát. A fenntarthatóság a jelenlegi generációk igényeinek kielégítését jelenti anélkül, hogy a jövő nemzedékének szükségleteit veszélyeztetné, miközben egyensúlyt teremt a környezetvédelem, a gazdasági növekedés és a társadalmi jólét között. A fenntarthatóság eszméjét gyakran három pillérre bontják: gazdasági, környezeti és társadalmi. Gazdaságilag a vállalat hosszú távon kell fenntartható legyen, a profitmaximalizáláson túl fontos hangsúlyt fektetni a megfelelő vállalatirányításra, kockázatkezelésre, továbbá a jogszabályoknak való megfelelésre. A környezeti fenntarthatóság alapja a természeti erőforrások oly módon történő felhasználása, hogy azok képesek legyenek újratermelődni. Ide tartozik az ökológiai lábnyom, a károsanyag-kibocsátás, valamint az energiafelhasználás csökkentése. Társadalmi szinten a vállalatnak nemcsak a külső, hanem a belső érintettek érdekeit is figyelembe kell vennie. Tisztában kell lennie azzal, hogy az ellátási láncban hol helyezkedik el a többi szereplő mellett, és hogyan működik a lánc.
A fenntarthatóság kérdéskörét már az államvizsga dolgozataink keretein belül is vizsgáltuk. Látókörünk szélesítése érdekében a fenntarthatóság terén szerzett ismereteinket össze szeretnénk kapcsolni a pénzügyek világával. Ennek érdekében három megközelítés alapján hasonlítunk össze két nemzetközi egészségügyi vállalatot. A dolgozatunk elméleti részében vázoljuk, hogy a fenntartható fejlődési célok közül a vállalatok melyekre összpontosítanak. A gyakorlati részben taglaljuk a gazdasági, a környezeti és a társadalmi fenntarthatóságot, majd a pénzügyi állapot felmérését, végül, de nem utolsó sorban a fenntartható vállalatokba történő befektetésekre is kitérünk. Többek között összehasonlítjuk a vállalatok ökológiai lábnyomait, illetve magyarázzuk néhány pénzügyi mutató alakulását az elmúlt években.



